Mads Olsen (SF), 2026-01-29:
Tak for ordet, formand.
Jeg kommer jo lige fra skolevalgfesten derude, hvor en masse unge fejrer, at de for første gang har brugt deres demokratiske ret til at stemme.
Og stemningen er god.
Derfor synes jeg også, at det er et passende bagtæppe til den diskussion, vi har lige nu om indfødsret, altså om, hvem der skal få det.
Det sidste forslag handlede jo om, at vi gerne ville give flere unge ret til at stemme.
Statsborgerskab handler jo grundlæggende om, hvem vi lukker ind i det danske fællesskab.
Det er ikke en lille ting; det er jo den højeste form for medlemskab, vi har, og derfor synes vi også, at kravene skal være konsekvente, rimelige og retfærdige.
Men når man kigger de krav igennem, som Danmarksdemokraterne gerne vil indføre, så er det jo ikke dem alle, vi er enige i.
Lad mig tage dem fra en ende af.
Man vil gerne indføre en 10-årig prøveperiode, så at sige, hvor man, hvis man begår alvorlig kriminalitet, skal kunne få frakendt det danske statsborgerskab.
Her definerer man det, sådan at grov vold, voldtægt eller andet kriminalitet, der normalt ville udelukke vedkommende fra at få statsborgerskab, gør, at statsborgerskabet skal kunne tages fra dem igen.
Men vi ser også, at folk ikke får statsborgerskab, hvis de kører for hurtigt og får en for stor bøde, og jeg er lidt i tvivl om, om man så vil fratage folk statsborgerskabet, hvis de efter 9½ måned får en stor fartbøde.
Det kan jeg godt være lidt i tvivl om.
Men uanset hvad, selv hvis man sagde, at det ikke er det, man vil gøre, så ville det jo stadig væk være i strid med den statsborgerretskonvention, som vi jo er bundet af, så at sige.
Og derfor kan vi ikke være med på den del af det.
Så er der jo også nogle andre ting som f.eks. kulegravning af tildeling af statsborgerskaber.
Det er ikke der, det største stridspunkt er; vi er jo også enige i, at det skal gives på et ordentligt grundlag osv.
Det der med screening af ansøgeres værdier synes jeg faktisk er et fint forslag.
Vi i SF synes jo grundlæggende også, at vi skal give statsborgerskab til mennesker, som har taget det danske fællesskab til sig og ikke kun igennem handling; vi mener sådan set også, at hvis man skal have dansk statsborgerskab, skal man også kunne skrive under på nogle af de grundlæggende danske værdier, ligesom man jo gør med en tro- og loveerklæring i dag.
Men her vi må bare sige, at der er nogle ansøgere, der ikke rigtig lever op til det.
Vi så det jo, da vi ved sidste lovforslag om indfødsret var nødt til at pille en ansøger af, indtil vi kunne få en nærmere gennemgang af hans demokratiske sindelag.
Jeg synes, det var en meget rodet proces dengang.
Det vil jeg rigtig gerne undgå fremover, og derfor synes vi jo også, at der burde være en eller anden form for frasortering af mennesker med grundlæggende antidemokratiske holdninger, som ikke vil danske jøder det godt, ikke vil danske muslimer det godt eller ikke vil det godt for andre personer, vi som dansk nation skal beskytte.
Det gælder for mig at se, uanset om det er en eller anden amerikansk MAGA-tilhænger, som mener, at kvinder bare hører til hjemme i køkkenet og ikke burde have stemmeret.
Det gælder også for polske og tyske nynazister, ligesom det gælder kristne fundamentalister fra Rusland, som vi ser mange af, og det gælder selvfølgelig også muslimske fundamentalister, der har et menneskesyn, der nok nærmere hører til i 1800-tallet end i det 21. århundrede.
Så der er noget, der trækker i den ene retning, men samlet set kan vi ikke stemme for forslaget.
Tak for ordet.